Kínában a rajtot követően az élről induló Vettel megtartotta vezető helyét, Hamilton pedig – nem sokkal a rajt után – az ötödik helyen az autójára panaszkodott, amely szerinte egy törmelék miatt megsérülhetett. Egy biztonsági autós fázisra reagálva a két Red Bull versenyző ismét egymást követően cserélt kereket, majd a biztonsági autó kiállása után a friss lágy gumikon sokkal gyorsabb versenytempóban közeledtek az élen állókra, majd meg is előzték őket. Viszont a 44. körben Verstappen túl agresszíven próbálta támadni Vettelt, így a két versenyző összeért és kiforgott, igaz mindketten folytatni tudták a futamot, annak ellenére, hogy a Ferrari sérülést is szenvedett, viszont mindketten pozíciókat veszítettek. A futamot Riccirado nyerte, Hamilton 4. lett, Vettel a 8. helyen végzett. Bakuban az élről induló Vettel megtartotta vezető helyét, a verseny további kétharmadát pedig a Red Bull-csata alakította. Ez a 40. körig eldöntetlen maradt, de akkor Ricciardo újra megpróbált elmenni Verstappen mellett, aki elé került a bokszkiállását követően, de az ausztrál versenyző elfékezte magát, aminek következtében mindkét versenyző kiesett a versenyből. Újra pályára küldték a biztonsági autót. A biztonsági autó kiállása után Vettel egy előzési kísérlet közben elfékezte az első kanyart és visszaesett a negyedik helyre, majd Pérez is megelőzte, egy körrel később pedig az élen haladó Bottas kapott defektet, miután ráhajtott egy törmelékre, és kénytelen volt feladni a versenyt kevesebb mint két körrel annak vége előtt. A futamot végül Hamilton nyerte Räikkönen, Pérez és Vettel előtt.